**Kritériá hodnotenia žiakov v predmete telesná a športová výchova**

Obsah vyučovacieho predmetu telesná a športová výchova na našej škole tvorí systém pohybových aktivít, poznatkov, pravidiel, záujmov a ďalších hodnôt. Rozlišuje osobitosti chlapcov a dievčat, aplikujú sa v ňom tradičné aj netradičné druhy športov a cvičení. Učebné osnovy vychádzajú z dvojhodinovej týždennej dotácie pre telesnú výchovu, minimálnej pre splnenie cieľov a naplnenie obsahu základného učiva.

Základné učivo zahŕňa:

* poznatky z telesnej kultúry
* diagnostikovanie všeobecnej pohybovej výkonnosti žiakov
* kondičné, koordinačné a kompenzačné cvičenia
* cvičenia a poznatky a pravidlá z atletiky, gymnastiky, športových hier(volejbal, basketbal, futsal, florbal), posilňovania, kondičnej prípravy a lyžovania

**Postup pri klasifikácii**

Pri určovaní stupňa prospechu na konci klasifikačného obdobia sa hodnotí kvalita výsledkov práce a učebné výsledky, ktoré žiak dosiahol za celé klasifikačné obdobie. Pri čiastočnom oslabení alebo pri úľavách odporúčaných lekárom sa žiak klasifikuje s prihliadnutím na jeho zdravotný stav. Podstatným kritériom klasifikácie je úroveň všeobecnej pohybovej výkonnosti a zvládnutia základného učiva vrátane poznatkov.

Pri hodnotení žiakov v telesnej a športovej výchove sledujeme tieto kritériá:

**1**. Úroveň rozvoja všeobecnej pohybovej výkonnosti, ktorú zisťujeme podľa úrovne základných pohybových schopností (rýchlosť, sila, obratnosť, vytrvalosť) prostredníctvom nasledovných motorických testov, ktoré robíme na začiatku a na konci školského roka ako vstupné a výstupné testy, pre žiakov 1.- 4. ročníka:

* člnkový beh 4 x 10 m z vysokého štartu ( úroveň bežeckej rýchlosti)
* skok do diaľky z miesta ( úroveň výbušnej sily dolných končatín )
* sed – ľah za 1 minútu (dynamická sila brušného svalstva)
* hod medicinbalom (dynamická sila horných končatín)
* výdrž v zhybe na hrazde – dievčatá , zhyby na hrazde – chlapci (úroveň sily horných končatín)

**2.** Stupeň zvládnutia základného učiva zo športových hier / basketbal, volejbal, futbal, florbal / a z gymnastiky prostredníctvom testov pohybových zručností a prevedením jednoduchej gymnastickej zostavy.

**3**. Účasť a aktivita na hodinách(počet aktívne odcvičených hodín), prístup, postoj žiaka k pohybovej aktivite, jeho snaha na hodine, samostatnosť a tvorivosť, aktivita a angažovanosť v školskej i mimoškolskej telovýchovnej činnosti, reprezentácia školy.

**4**. Motivačná známka: účasť a umiestnenie na súťažiach školského kola GIH, účasť a umiestnenie sa na okresných kolách, na krajských kolách a na Majstrovstvách Slovenska SŠ

**Doplňujúce kritéria hodnotenia TSV:**

1. Žiak je povinný nosiť si úbor na cvičenie, ktorý zodpovedá  podmienkam hodiny (cvičenie v telocvični, posilňovni a na školskom dvore).
2. Ak  si žiak nenosí cvičebný úbor a nemal ho viac ako na 30 % hodín, to znamená, že neabsolvoval viac ako 30% obsahu učiva, musí pred ukončením klasifikačného obdobia vykonať komisionálnu skúšku.
3. Žiaci, ktorí z iných ako zdravotných dôvodov neabsolvovali viac ako 30% obsahu učiva, musia pred ukončením klasifikačného obdobia vykonať komisionálnu skúšku z vymeškaného učiva.

4. Ak žiak na hodine necvičí, musí mať ospravedlnenie buď od lekára   alebo od zákonného zástupcu.

5. Ak žiak na hodine necvičí a má ospravedlnenie, musí sa hodiny zúčastniť. Ak sa tak nestane, učiteľ je povinný dať žiakovi neospravedlnenú hodinu.

V Bratislave 1.9.2019 Mgr. Simona Martináková – ved.PK TSV